KIRJALLINEN KYSYMYS P-1662/01 esittäjä(t): José Ribeiro e Castro (UEN) neuvostolle. Etelä-Afrikan turvattomuus ja portugalilaisen yhteisön jäsenten surmat.



Virallinen lehti nro 081 E , 04/04/2002 s. 0048 - 0049



KIRJALLINEN KYSYMYS P-1662/01 esittäjä(t): José Ribeiro e Castro (UEN) neuvostolle (1. kesäkuuta 2001) Aihe: Etelä-Afrikan turvattomuus ja portugalilaisen yhteisön jäsenten surmat Apartheid-hallinnon päättyminen Etelä-Afrikassa, demokratiaan siirtyminen ja hallintoelinten demokraattinen toiminta ovat viime vuosina saaneet osakseen laajan kansainvälisen hyväksynnän. Nelson Mandelan suurta merkitystä ei aseteta kyseenalaiseksi vaan hänen esimerkkiään ihaillaan ja arvostetaan. Viime vuosina kuitenkin kärjistyneisiin sosiaalisiin ongelmiin liittyvä väkivallan aalto on vakavasti häirinnyt eteläafrikkalaisen yhteiskunnan rauhaa. Erityisen usein väkivallan uhriksi on joutunut maassa asuva, pääasiassa pienillä kauppaliikkeillä elantonsa ansaitseva portugalilainen yhteisö. Viime viikonloppuna murhattiin Kapkaupungissa taas portugalilainen kauppias, 65-vuotias Noel Bernardo Nunes, joka oli asunut Etelä-Afrikassa jo 40 vuotta. Murhattujen portugalilaisten lukumäärä on vuoden alusta noussut kymmeneen. Lehdistön mukaan viimeksi kuluneiden neljän vuoden aikana 338 portugalilaista on kuollut väkivallan uhreina. Johannesburgin alue on ollut erityisen väkivaltainen. Joitakin kuukausia sitten näiden tekojen aiheuttama huolestuneisuus sai portugalilaisen yhteisön osoittamaan mieltään kaduilla. He vaativat asianmukaista suojelua. Kuitenkin väärinkäsitykset ja Etelä-Afrikan hallituksen väärän tulkinnan takia aloite muuttui valitettavasti polemiikiksi. Asia on poliittisesti arkaluontoinen, mutta tärkeintä kuitenkin olisi ryhtyä tehokkaisiin toimiin, joilla varmistettaisiin asianmukaisesti ihmisten turvallisuus. Nämä portugalilaiset ovat myös Euroopan unionin kansalaisia, ja yhteisöllä on hyvät mahdollisuudet vaikuttaa Etelä-Afrikan viranomaisiin esimerkiksi apua tarjoamalla. Seuraako neuvosto portugalilaisiin kohdistuvan ja oikeutetusti huolta aiheuttavan väkivaltaisen rikollisuuden lisääntymistä Etelä-Afrikassa? Mihin toimenpiteisiin se on ryhtynyt ja mitä se aikoo tehdä tässä asiassa yhdessä Etelä-Afrikan hallituksen kanssa? Vastaus (21. marraskuuta 2001) Vastauksena arvoisan parlamentin jäsenen esittämään kysymykseen neuvosto voi vahvistaa, että se seuraa jatkuvasti väkivaltarikosten lisääntymistä koskevaa tilannetta. Kuten arvoisa parlamentin jäsen epäilemättä myös tietää, väkivaltarikosten lisääntyminen Etelä-Afrikassa on yleinen ongelma, joka vaikuttaa kaikkiin maassa oleviin rotuihin, kansallisuuksiin ja yhteiskunnan kerrostumiin, ei ainoastaan portugalilaisen yhteisön jäseniin. Etelä-Afrikka on kuitenkin itsenäinen valtio, jossa on demokraattisesti valittu hallitus, ja neuvosto on vakuuttunut siitä, että Etelä-Afrikan viranomaiset tekevät parhaansa pitääkseen tämän maassa vallitsevan valitettavan tilanteen hallinnassa ja kunnioittaakseen ihmisoikeuksia. Neuvosto on kuitenkin myös tietoinen Etelä-Afrikan vaikeasta taloudellisesta tilanteesta ja on sen vuoksi jo usean vuoden ajan rahoittanut jälleenrakentamisen ja kehittämisen Eurooppa-ohjelmaa (EPRD), joka on yksi laajimpia yksittäiselle maalle tarkoitettuja EU:n kehitysohjelmia. EU:n rahoittamista EPRD:n alaisista ohjelmista useat on tarkoitettu yhteiskunnan rakenteiden parantamiseen Etelä-Afrikassa, esimerkiksi terveydenhuollon ja asumisen parantamiseen sekä huumeisiin liittyvien ongelmien torjuntaan. Yksi ohjelmista on tarkoitettu myös Etelä-Afrikan poliisilaitoksen yksiköiden valmiuksien ja institutionaalisen kehityksen tehostamiseen. Näiden myönteisten toimien avulla EU pyrkii parantamaan elämän laatua Etelä-Afrikassa ja samalla myös vähentämään väkivaltaa.